Google lancerer Play Games Sidekick – en AI, der guider dig direkte i spillet

Er du træt af at sætte spillet på pause for at lede efter walkthroughs på YouTube? Google vil redde dig fra den frustrerende rutine. Med den nye Play Games Sidekick får du Gemini som personlig spilassistent, der kan give dig tips i realtid, forklare strategier og endda guide dig mundtligt, mens du spiller.

Assistenten lægger et smart informationslag ovenpå spillet og kan også bruges til at tage screenshots, optage video eller starte en livestream på YouTube – uden at du behøver at hoppe ud af spillet.

Ifølge Google udnytter Sidekick Gemini Live’s skærmdelingsfunktion, så AI’en kan forstå, hvor du er i spillet, og give målrettede råd, som passer til netop din situation.

Masser af nyheder i Play-universet

Men Sidekick er ikke det eneste nye fra Google Play. Google har samtidig løftet sløret for en større opdatering af hele spildelen i Play-universet.

Den nye “You”-fane samler alt det, der handler om dig – køb, præstationer, ønskelister og forbrug – i ét overblik.

Play Games får et nyt design med mere fokus på personlige anbefalinger og kuraterede spil, så det bliver lettere at opdage titler, der matcher din smag.

Og så strammer Google op på kurateringen af spil, så butikken bliver ryddet for spam og halvdårlige kloner.

Alt i alt positionerer Google Play Games sig ikke kun som en butik, men som et helt spilunivers – nu krydret med en AI-assistent, der vil gøre det sværere at sidde fast i svære baner.

Google fortæller om alle nyhederne i videoen herunder, men du kan også læse mere på deres blog.

Google lancerer Play Games Sidekick – en AI, der guider dig direkte i spillet